ועדת הכלכלה, כנסת 18, פרוטוקול מספר 1, 2009-05-05 11:35

אופיר אקוניס: אני מודה לך, אדוני.

אופיר אקוניס: רשות הדיבור ליושב ראש הכנסת.

ראובן ריבלין: אני חייב להמשיך בתפקודיי שהם מרגע לרגע.

ראובן ריבלין: ועדת הכלכלה היא אחת הוועדות החשובות בכנסת שאינה יכולה לקבל החלטות בבחינת "נעשה ונשמע".

ראובן ריבלין: זו ועדה שכמפקחת על רגולטורים רבים במשק ישראל להיכנס לפרטי פרטים של כל נושא.

ראובן ריבלין: אני מברך אותך, אדוני היושב ראש- -

אופיר אקוניס: תודה לך, אדוני היושב ראש.

ראובן ריבלין: - -ואתכם, חברי הוועדה – אחד מהם יושב ראש ועדה תקופה לא מעטה בסיום הקדנציה של הכנסת הקודמת.

ראובן ריבלין: למרות שהוועדה אינה יכולה להיות זמנית, אלא ועדה שיושבת על המדוכה, היא לא פחות חשובה מוועדת הכספים בנושאים הנוגעים לעתיד מדינת ישראל ולסדרי העדיפויות בחיינו.

ראובן ריבלין: אני מפנה את תשומת לבכם לחשיבות הרבה של ועדה זו ולחשיבות הרבה של הנושאים הקשורים כמעט בכל נושא בחיינו במדינת ישראל.

ראובן ריבלין: הוועדה עוסקת בדבר שבדרך כלל ההתמודדות של חברי הכנסת איתו היא לא קלה, משום שבאים לכאן אנשים מיומנים ופיקחים שיודעים לכוון את מעשינו, והם בעלי אינטרסים.

ראובן ריבלין: דבר זה מחייב את חברי הכנסת בשני דברים: קודם כול ללמוד את הנושא ולהבין אותו מבלי רצון להתיפייף בפני אותם אלה הנחשבים לשועי עולם ולאנשים אשר מבינים בכול.

ראובן ריבלין: פעמים יש נטייה אצל חברי הכנסת להראות כאילו הם מבינים בעניין ומפאת גודל השאלה העומדת בפניהם וסיבוכה הם נוטים להסכים עם אחרים.

ראובן ריבלין: פירוש הדבר שבוועדה זאת רצוי שכל אחד מחברי הוועדה יהיה מוכן לכל אחד ואחד מהנושאים הבאים לפניהם; שנית, כמובן, לא להתפתות חלילה בפני כבודו של הון או של אנשים שועי עולם מבכירי החברה בישראל.

ראובן ריבלין: עם כל הכבוד צריך לראות את הנושא בהיקף מלא ולברור בין האינטרסים ולראות מהו האינטרס של מדינתנו וחברתנו.

ראובן ריבלין: זה דבר שמוטל עליכם, ואין כמו הוועדה הזאת שמחייבת מקצוענות לא פחות מוועדת חוקה, חוק ומשפט, שנוטים לומר שמי שאינו עורך דין לא יכול לשמש טוב כל-כך בה.

ראובן ריבלין: יכולים גם אנשים שאינם משפטנים אלא בעלי היגיון, מסע חיים ומחשבה סדורה לשמש בכל אחת ואחת מהוועדות – בוועדה זו צריכים מיומנות שלא נולדנו אליה.

ראובן ריבלין: אנחנו לא בעלי ניסיון תמיד לפי אותם אלה הנמצאים מולנו, אם זה משרדי הממשלה ואם זה הכוחות השונים במשק הישראלי.

ראובן ריבלין: לכן עבדות מופקדת בידכם ולא מלכות.

ראובן ריבלין: אם תצליחו לשמש בעבדות כעבדים של הציבור הרי שאתם תהיו מלכי הציבור.

ראובן ריבלין: אני מברך אתכם מכל לב.

ראובן ריבלין: הייתי חבר בוועדה הזאת, הייתי שר שנזקק לוועדה הזאת.

ראובן ריבלין: דעו לכם, זאת אחת הוועדות החשובות ביותר בכנסת ישראל.

ראובן ריבלין: תודה רבה.

אופיר אקוניס: תודה רבה, אדוני היושב ראש.

אופיר אקוניס: חברי הוועדה, קודם כול אני רוצה להודות לכם על האמון.

אופיר אקוניס: תודה רבה למי שהגיע והצביע "בעד" ונתתם בי את אמונכם לכהן כיושב ראש הוועדה.

אופיר אקוניס: כפי שאמר יושב ראש הכנסת, ועדת הכלכלה היא אחת הוועדות החשובות בבית הזה.

אופיר אקוניס: כאן נעסוק בנושאים המניעים את גלגלי המשק.

אופיר אקוניס: פעילות ועדת הכלכלה כבר מקבלת משמעות מיוחדת בשעה שהעולם נמצא בתקופה של משבר וחוסר ודאות – ואני לא אגזים אם אומר – שכמותו לא ידענו עשרות שנים.

אופיר אקוניס: חלק מהחברים היו כבר בוועדה, חלק הם חדשים, וגם אני חדש דרך-אגב.

אופיר אקוניס: הוועדה עוסקת בבנייה, תשתיות, מסחר, תקשורת, חקלאות, תחבורה – כל גלגלי המשק שמניעים את המשק ומסייעים במידה רבה למנוע פיטורים.

אופיר אקוניס: זאת אחת המשימות החשובות ביותר שעומדת לפנינו – מניעת פיטורים.

אופיר אקוניס: אנחנו נעסוק בכל הדברים האלה וגם במשבר במשק המים, במלחמה בתאונות הדרכים, נשתף פעולה עם הארגונים המתנדבים בנושא בטיחות בדרכים, "אור ירוק", "מתונה", "חיים בדרך", "יד לנקטפים".

אופיר אקוניס: מעל כל זה, מה שיעמוד לנגד עיניי בראש ובראשונה היא טובתו של הציבור בישראל.

אופיר אקוניס: לשם כך נבחרה הכנסת ה-18, ולשם כך נבחרו כנסות קודמות ותיבחרנה הכנסות שאחרינו.

אופיר אקוניס: אנחנו נציגי הציבור, ועלינו להיות קשובים לרחשי לבו של הציבור, כולל ובפרט לצרכנים.

אופיר אקוניס: אנחנו נמשיך לקדם את נושא ההגנה של הצרכן, ואני מזכיר לכולם שהצרכנים הם שמניעים את המשק.

אופיר אקוניס: מי שלא מכיר אותי – בוודאי יכיר אותי בזמן הקרוב, אדוני היושב ראש – אני מאמין במורשת בגין.

אופיר אקוניס: בגין תמיד אמר: "להיטיב עם העם".

אופיר אקוניס: אצלו הכלכלה החופשית הייתה תמיד עם רגישות חברתית.

אופיר אקוניס: זאת המורשת שלו, ואני מקווה שכולנו כאן נמשיך ונפעל ברוחה.

אופיר אקוניס: אנחנו הרשות המחוקקת והרשות המפקחת על פעולות הממשלה.

אופיר אקוניס: זה נכון שאני חבר הקואליציה, ולקואליציה יש רוב בוועדה הזאת, אבל הוועדה לא תהיה חותמת גומי של הממשלה.

אופיר אקוניס: אני מאמין בהידברות ובשמיעת כל הצדדים בכל נושא, בכל דבר ועניין, ובימים הקרובים אלמד לעומק את הנושאים העומדים על סדר יומה של הוועדה, ומן הסתם אציע נושאים משלי.

אופיר אקוניס: עדיין לא קבענו מתי תתכנס הוועדה לישיבתה הראשונה.

אופיר אקוניס: אני כבר פגשתי את הצוות המקצועי של הוועדה, אני אכיר לכם את החברים שהגיעו לכאן: חבר הכנסת כרמל שאמה, חבר הכנסת חמד עמאר מישראל ביתנו, חבר הכנסת אילטוב, חבר הכנסת מוזס, חבר הכנסת וקנין.

אופיר אקוניס: כרמל שאמה הוא גם ממלא מקומי בוועדה הזאת, גברתי המנהלת והצוות המקצועי.

אופיר אקוניס: אנחנו נכיר את כולם בעבודה ובשיתוף פעולה ולמען הצלחת הוועדה ולמען הצלחת הציבור בארץ – זה מה שיעמוד לנגד עינינו.

אופיר אקוניס: נאחל בהצלחה לכולנו ולמדינת ישראל.

זאב אלקין: אני אגיד כמה מילים לפני שאלך לוועדה אחרת.

זאב אלקין: אני מברך אותך על ההיבחרות לתפקיד.

זאב אלקין: ועדת הכלכלה היא אחת הוועדות החשובות בכנסת, והרבה דברים שקשורים לציבור הרחב ולמשק עוברים דרך ועדת הכלכלה.

זאב אלקין: כיושב ראש הקואליציה אני מברך אותך על נאום הפתיחה, כולל על העמדה הבסיסית שהכנסת לא נועדה להיות חותמת גומי של הממשלה וצריכה לפעול בהידברות עם הממשלה כדי להגן על הצרכן ועל הציבור.

זאב אלקין: זה נכון לגבי הכנסת כולה, וזה נכון פי כמה לגבי ועדת כלכלה.

זאב אלקין: יותר מכך, ידוע שזאת ועדה שבאופן מסורתי נמצאת בידי האופוזיציה, וכאן יש מצב מעניין וכמעט חסר תקדים, שחבר מקואליציה מכהן בתפקיד, אבל זה לא פוטר אותו מן הצורך לעמוד - -

רוברט אילטוב: אם הייתי יודע שזה יעבור לקואליציה הייתי - -

אופיר אקוניס: אני לא הייתי רוצה לומר משהו, אבל הייתי אומר, אתם כבר קיבלתם מספיק.

זאב אלקין: אנחנו לא נפתח את זה כאן, ואין לי ספק שחברי כנסת מהקואליציה יידעו לשתף פעולה בוועדה הזאת וגם יחד לעמוד כשצריך לתקן ולפקח על הממשלה וגם לאפשר לממשלה לבצע את המדיניות הכלכלית הבסיסית שלה, בוודאי לממשלה שעומדת להעביר רפורמות במשק.

זאב אלקין: מבחינה זאת אתה נכנס לתפקיד בתקופה מאוד חשובה ולא פשוטה לכלכלת ישראל, שבה מצפה לוועדה העמוסה הזאת פעילות מאוד נמרצת גם בזכות פעילות הממשלה וגם בזכות פעילות חברי הכנסת, אבל אין לי ספק שתוכל למלא את התפקיד נאמנה.

זאב אלקין: אולי הכנסת תגיע למסקנה שגם חבר כנסת מהקואליציה יכול להגן על הצרכן ולייצג את ועדת הכלכלה בכבוד מול הממשלה.

זאב אלקין: בהצלחה.

אופיר אקוניס: תודה רבה.

אופיר אקוניס: חבר הכנסת אילטוב, בבקשה.

רוברט אילטוב: אני רוצה לברך אותך כיושב הראש האחרון של הוועדה הזאת אחרי שלושה יושבי ראש בקדנציה הקודמת.

רוברט אילטוב: זה תפקיד מאוד חשוב.

רוברט אילטוב: אני נהניתי מאוד מהתפקיד הזה, זאת ועדה מרתקת.

רוברט אילטוב: יש פה צוות אדיר שייתנו לך תמיכה מקיר לקיר.

רוברט אילטוב: חשוב שתשתמש בצוות כדי לקדם את הנושאים.

רוברט אילטוב: זאת ועדה שמטפלת בכל הרגולציה במשק; הוועדה היא אופוזיציונית, ולכן התפקיד שלך יהיה כאן להיות אופוזיציה אמיתית לממשלה, וזאת לא בדיחה – אתה תצטרך לעמוד פה על הרבה מאוד עקרונות בניגוד לרצון הממשלה.

רוברט אילטוב: זה יהיה גם המבחן שלך להיות פה opposite כי הממשלה תצטרך להעביר פה דברים, ואתה תצטרך להגן על הציבור.

רוברט אילטוב: אנחנו יודעים שאנחנו עומדים בפני הרבה מאוד גזירות כלכליות, והתפקיד שלך יהיה לא בדיוק חבר קואליציה פה, שלא יהיה לך ספק.

רוברט אילטוב: אנחנו, כמובן, נעזור לך להעביר את הדברים או להכשיל אותם אם יהיה צורך כדי לעצור את הדריסה של הממשלה בנושאים האלה.

רוברט אילטוב: אני מאחל לך הרבה מאוד הצלחה גם בשם סיעתי, ובמה שנוכל לעזור, אנחנו נתמוך בך.

אופיר אקוניס: תודה רבה.

אופיר אקוניס: אני רק לא רוצה שייווצר רושם שהממשלה היא נגד הציבור, ואנחנו בעד הציבור.

אופיר אקוניס: כולם בעד הציבור, וברוח זאת נפעל.

רוברט אילטוב: לא, לא.

רוברט אילטוב: יש פה אינטרסים של הממשלה להעביר הרבה מאוד נושאים שקשורים לציבור.

רוברט אילטוב: זה לא בגלל שהיא טובה או רעה, היא חייבת לעשות את זה.

רוברט אילטוב: אנחנו ככנסת חייבים להגן על הציבור.

אופיר אקוניס: אני אמרתי כבר שאנחנו לא נהיה חותמת גומי של הממשלה ונעשה הכול כדי להעמיד את טובת הצרכן ואת טובת הציבור בראש סדר העדיפויות של פעולת הוועדה הזאת.

אופיר אקוניס: תודה רבה, חבר הכנסת אילטוב.

אופיר אקוניס: חבר הכנסת שאמה, בבקשה.

כרמל שאמה-הכהן: בוקר טוב, אדוני היושב ראש, חברי הוועדה, הצוות.

כרמל שאמה-הכהן: אני נעדרתי בהצבעה, אבל הייתי הראשון באולם שחיכה להצביע עבורך.

אופיר אקוניס: אפשר להוסיף את הצבעתו?

כרמל שאמה-הכהן: אני אבקש אם אפשר להוסיף את הצבעתי.

כרמל שאמה-הכהן: בשמחה.

אופיר אקוניס: הצבעתך נוספה.

אופיר אקוניס: כרמל שאמה הצביע "בעד".

כרמל שאמה-הכהן: אני מאחל לך הצלחה.

כרמל שאמה-הכהן: לא אוסיף על האתגר שעומד בפניך ובפני הוועדה.

כרמל שאמה-הכהן: גם ראשי הוועדה הקודמים הציבו רף לא נמוך בלשון המעטה.

כרמל שאמה-הכהן: אבל מהיכרותי הלא קצרה איתך, אופיר, שאתה תעלה את הרף.

אופיר אקוניס: תודה.

כרמל שאמה-הכהן: מי שהספיק לקרוא את חוק ההסדרים הארוך ומי שבקי בתוכנית הכלכלית שהממשלה עומדת להביא לכנסת יודע שנכונו לנו ימים סוערים וקשים, החלטות קשות ולא פשוטות שיצריכו כל אחד מאתנו להתעמק בנתונים ולהגיע לכל ישיבה מאוד מוכנים.

כרמל שאמה-הכהן: לא יהיו כאן החלטות פשוטות ולא מופשטות, אלא החלטות נקודתיות ומעמיקות.

כרמל שאמה-הכהן: יישר כוח לכל החברים ולך, אדוני היושב ראש.

אופיר אקוניס: תודה רבה, חבר הכנסת שאמה.

אופיר אקוניס: חבר הכנסת וקנין, בבקשה.

יצחק וקנין: ידידי היושב ראש, אני מאחל לך הרבה הצלחה כמי שיושב בוועדה הזאת משנת 96' ברציפות.

אופיר אקוניס: יפה.

אופיר אקוניס: אתה ותיק חבר הכנסת בוועדה.

אופיר אקוניס: אתה גם ותיק חברי הכנסת בכלל.

יצחק וקנין: בין הוותיקים.

יצחק וקנין: ישב גם בוועדת כספים בקדנציה, ותמיד מייחסים לוועדת כספים החשיבות הגדולה ביותר.

יצחק וקנין: אני יכול להגיד לך שאם היו אומרים לי לוותר על ועדת כלכלה או על ועדת כספים הייתי מוותר על ועדת כספים ונשאר בוועדת כלכלה.

יצחק וקנין: כך שתנוח דעתך שאתה יושב באחת הוועדות הטובות ביותר מבחינת העבודה; הצוות שאתה עובד איתו הוא אולי אחד הצוותים הטובים, ולא מכיוון שהן יושבות כאן, אלא בגלל הניסיון שלי בעבודה איתם.

יצחק וקנין: הנושאים שבהם מטפלת הוועדה נוגעים למשרדי הממשלה הכלכליים, והחשיבות של הוועדה הזאת היא גדולה מאוד.

יצחק וקנין: אני לא זוכר כל כך עניין של קואליציה-אופוזיציה, מכיוון שהדברים שאנחנו דנים בהם נוגעים ברובם לפרט ולכלל בעניינים כלכליים ובעניינים של לצרכנות – עניינים חשובים מאוד שבדרך כלל גם הממשלה מיישרת קו עם הצרכים הללו.

יצחק וקנין: לכן זכות גדולה נפלה בחלקך להיות יושב ראש הוועדה הזאת.

יצחק וקנין: אנחנו נסייע לך בכל מה שאנחנו יכולים, וכולי תקווה שנמלא את הציפיות ממה שנדרש מאתנו.

יצחק וקנין: הרבה הצלחה.

אופיר אקוניס: תודה רבה, חבר הכנסת וקנין.

אופיר אקוניס: חבר הכנסת מוזס, בבקשה.

מאיר מוזס: אדוני היושב ראש, ברכותיי החמות לך על היבחרותך ליושב ועדת הכלכלה.

מאיר מוזס: ברכותיי גם לצוות שילווה אותנו בקדנציה הנוכחית.

מאיר מוזס: הייתה לי הברירה להיות חבר בוועדת חוץ וביטחון מטעם סיעתי, יהדות התורה, שבה נבחרתי גם ליושב ראש הסיעה.

אופיר אקוניס: ברכות.

מאיר מוזס: תודה.

מאיר מוזס: אמרתי שאני מוותר על חוץ וביטחון, כי אני רוצה להיות בדברים שמעיקים על האזרח יום-יום, ובפרט בנושא הבינוי והשיכון ומנהל מקרקעי ישראל.

מאיר מוזס: אני חי את זה כי עסקתי בנדל"ן.

מאיר מוזס: המצב הוא איום, ומי שלא מכיר את זה חשוב שיכיר את זה ושהוועדה תכיר את זה.

מאיר מוזס: התפתח מצב שאין היום דירות לזוגות צעירים בכלל.

מאיר מוזס: היום גרים אפילו במחסנים, ויש ערים שלמות שגרים בהן כבר בדיור תת-קרקעי, סוגרים חניונים וגרים בהם.

מאיר מוזס: יגיע מצב שבקרוב גם לא יהיו לא מחסנים ולא דיור תת-קרקעי.

מאיר מוזס: אני אמרתי בהלצה שבאשדוד דיור תת-קרקעי יותר יקר היום מאשר בפנטהאוס בגלל הביטחון, כי בגלל הטילים איפה עדיף לגור? שם.

מאיר מוזס: אבל, לצערנו, משלמים היום 2,500 ₪ על מחסן.

מאיר מוזס: מכיוון שהממשלה החליטה לעשות רפורמה רצינית במנהל ובמשרד השיכון אני ראיתי בוועדה הזאת מקום שבו נוכל יחד להרים את הנושא הזה בפרט.

מאיר מוזס: יש עוד הרבה נושאים – הנושא של המנהל, נושא הבנקים והעמלות למיניהן.

מאיר מוזס: חושבים שפתרו את הבעיה, אבל כאזרח הקטן וכמי שטיפל בנושאים האלה בתחום הרווחה, הנושא הזה בנפשנו – עדיין לא נפתרה הבעיה הזאת.

אופיר אקוניס: תהיה בטוח שנעסוק בזה בהרחבה – בשני הנושאים שהזכרת, אבל בוודאי בנושא האחרון.

אופיר אקוניס: הוא על סדר היום בצורה מסיבית.

מאיר מוזס: ביידיש אומרים: מה יותר חשוב מהשני?

מאיר מוזס: אחד "פרִיֶיער", ואחד קודם.

מאיר מוזס: אני מקווה שבוועדה הזאת נראה יחד ברכה במעשה ידינו ונצליח לקדם לטובת האזרח ולטובת כל תושבי המדינה בעזרת-השם.

מאיר מוזס: תודה רבה, ובהצלחה רבה לכולנו.

אופיר אקוניס: תודה רבה.

חמד עמאר: בוקר טוב לכולם.

חמד עמאר: אני רוצה לאחל לך בהצלחה.

אופיר אקוניס: תודה רבה.

חמד עמאר: גם לצוות וגם לחברי הכנסת.

חמד עמאר: אני רואה שנבחרת פה-אחד על-ידי כל חברי הכסת שהיו כאן, ואני מקווה שיהיה שיתוף פעולה בין כל חברי הכנסת לטובת האזרח ולטובת מדינת ישראל, שנוכל לפתח את המשק ואת התשתיות ביישובים.

חמד עמאר: אני בא מהיישובים הדרוזים ואני מכיר את הבעיות של פיתוח התשתיות.

חמד עמאר: זה נושא שאנחנו עוסקים בו בכמה תחומים, ויכולים לעזור מאוד לאזרח הקטן.

חמד עמאר: אני מקווה שתצליח בתפקידך ותוביל את הוועדה קדימה.

חמד עמאר: שיהיה לך בהצלחה והצלחה לכולם.

אופיר אקוניס: תודה רבה.

אופיר אקוניס: אנחנו מסיימים את הישיבה שהייתה ישיבת פתיחה.

אופיר אקוניס: היינו רוצים לעבוד כך שסדר היום יונח שבועיים-שלושה לפני הדיונים כדי שכולם יוכלו להעמיק בנושאים וגם כדי שהאורחים שלנו יידעו בהתראה מוקדמת של שבועיים לפחות שהם צריכים להיות כאן, כי אנחנו רואים חשיבות רבה בהגעתם לדיונים ובהשתתפותם, וכמובן, בהשתתפותם של חברי הכנסת.

אופיר אקוניס: תודה רבה.

אופיר אקוניס: אנחנו נודיע על הישיבה הבאה.